b"\n_START_ARTICLE_\nCastell de Sant Jordi (Sant Jordi Desvalls)\n_START_SECTION_\nDescripci\xc3\xb3\n_START_PARAGRAPH_\nEl castell de Sant Jordi fou constru\xc3\xaft pel bar\xc3\xb3 Andreu de Biure, a mitjans del segle XV, si b\xc3\xa9 es desconeix si anteriorment hi havia hagut una fortificaci\xc3\xb3 anterior. El castell ocupava la part m\xc3\xa9s elevada del tur\xc3\xb3 on s'assenta el poble, indret on avui hi ha l'esgl\xc3\xa9sia i la pla\xc3\xa7a de la Constituci\xc3\xb3, on es pot resseguir en bona part el seu per\xc3\xadmetre. La fortalesa era de planta aproximadament quadrada amb el sector oriental sobresortint, on hi hauria l'antiga esgl\xc3\xa9sia, inclosa dins el per\xc3\xadmetre del castell. Diversos trams de part inferior de la muralla, atalussada i obrada amb grans carreus, es poden observar a la Pla\xc3\xa7a del Doctor Robert i carrer de la Tarongeta, al nord, a les partes exteriors de l'esgl\xc3\xa9sia, a l'est, i a la Pla\xc3\xa7a de Clos Garriga, al sud. Una de les torres del castell, de planta quadrada, correspon a l'actual campanar de l'esgl\xc3\xa9sia, on tamb\xc3\xa9 es conserva la base escarpada. L'any 2000 una intervenci\xc3\xb3 arqueol\xc3\xb2gica a la Pla\xc3\xa7a de la Constituci\xc3\xb3 va permetre documentar part tram occidental de les muralles, amb restes de dues portes, per\xc3\xadmetre assenyalat en l'actual paviment de la pla\xc3\xa7a. El castell fou enderrocat al segle XVIII, i se n'aprofitaren diversos elements, com la torre esmentada o les actuals depend\xc3\xa8ncies de la sagristia de l'esgl\xc3\xa9sia.\n_START_SECTION_\nHist\xc3\xb2ria\n_START_PARAGRAPH_\nLes primeres refer\xc3\xa8ncies documentals de Sant Jordi Desvalls corresponen a un document de l'any 1136 on s'esmenta l'esgl\xc3\xa9sia parroquial de Sant Jordi. En aquell segle Sant Jordi Desvalls pertanyia al comtat d'Emp\xc3\xbaries, fins a l'any 1316 quan gran part la jurisdicci\xc3\xb3 pass\xc3\xa0 a mans dels Bisbat de Girona, que, malgrat el canvis de propietat posteriors, perdur\xc3\xa0 en alguns aspectes fins al segle XVIII. Als segles XIV i XV la jurisdicci\xc3\xb3 reial hi tenia tamb\xc3\xa9 molts drets; Alfons el Magn\xc3\xa0nim l'any 1424 va vendre els seus drets per 3.000 florins al bar\xc3\xb3 Andreu de Biure, senyor que va fer edificar el castell al centre de la poblaci\xc3\xb3. Consta que durant la guerra civil de 1462-1472 la reina Joana Enr\xc3\xadquez i l'infant Ferran, futur rei, s'hi van allotjar uns dies durant el setge de Girona. L'any 1642 el Cap\xc3\xadtol de la Catedral de Girona va comprar la baronia i la jurisdicci\xc3\xb3 del castell, lloc i terme de Sant Jordi, i l'any 1655 es va sol\xc2\xb7licitar l'enderroc que la fortalesa, que la inutilitzaci\xc3\xb3 de la fortalesa, petici\xc3\xb3 que no fou acceptada. L'any 1735 s'iniciaren les obres d'ampliaci\xc3\xb3 de l'esgl\xc3\xa9sia, acabades l'any 1737, adoptant l'aspecte actual i modificant l'antic recinte del castell._NEWLINE_Amb motiu de les obres de renovaci\xc3\xb3 de la pavimentaci\xc3\xb3 del conjunt hist\xc3\xb2ric medieval de Sant Jordi Desvalls, l'any 2000 es va portar a terme una intervenci\xc3\xb3 arqueol\xc3\xb2gica a la Pla\xc3\xa7a de la Constituci\xc3\xb3, ja que havia format part antigament del castell. Als angles est i oest de la pla\xc3\xa7a s\xc3\xb3n visibles encara restes de l'antiga muralla de tancament; a m\xc3\xa9s, fotografies de principis del segle XX, quan la pla\xc3\xa7a encara no estava pavimentada, mostren tamb\xc3\xa9 restes de muralla. La intervenci\xc3\xb3 va permetre documentar el per\xc3\xadmetre complet de la muralla que tancava el pati del castell."